Die Dnjepr (Russies: Днепр; Belarussies: Дняпро; Oekraïns: Дніпро, Dnipro) is die vierde langste rivier in Europa en vloei van Rusland deur Belarus en die Oekraïne na die Swartsee. Die totale lengte is 2 290 km en dit het ’n stroomgebied van 516 300 km². Die Dnjepr is bekend vir sy damme en hidroëlektrisiteitstasies. Dit is ’n belangrike begaanbare waterweg vir die ekonomie van die Oekraïne en is deur die Dnjepr-Boeg-kanaal verbind aan ander waterweë in Europa.